BBC Radio nan Gàidheal

Mae BBC Radio nan Gàidheal yn orsaf radio iaith Gaeleg sy’n dod o dan adain BBC Scotland a rhwydwaith y BBC. Lansiwyd yr orsaf ym 1985 ac mae'n darlledu rhaglenni Gaeleg gyda chyd-ddarlledu BBC Radio Scotland. Lleolir ei bencadlys ar Seaforth Road, Steòrnabhagh ynghyd â BBC Alba ac MG Alba. Ystyr llythrennol enw'r orsaf yw "Radio yr Ucheldirwyr" neu, efallai'n fwy penodol o ran naws, "Radio y Fro Gaeleg". Mae’r orsaf ar gael o drosglwyddyddion tonfedd FM ledled yr Alban: mae ei thrwydded gwasanaeth yn nodi y dylai “BBC Radio nan Gàidheal fod ar gael bob dydd ar gyfer derbyniad cyffredinol ledled yr Alban ar FM”; gellir ei chlywed hefyd ar lwyfannau teledu digidol, DAB Digital Radio, ac ar-lein. Mae rhaglenni BBC Radio nan Gàidheal hefyd yn cael eu darlledu ar sianel deledu ddigidol Gaeleg, BBC Alba yn ystod cyfnodau pan nad yw'r sianel yn darlledu rhaglenni teledu.